**Nikola Andrić** (Vukovar, 5. prosinca 1867. - Zagreb, 7. travnja 1942.), bio je hrvatski književni povjesničar, prevoditelj, filolog, dramaturg, novinar, feljtonist, leksikograf i kazališni djelatnik.

Životopis
---------

Nikola Andrić rodio se u Vukovaru 1867. godine. Pučku školu pohađao je u rodnom gradu a gimnaziju u Osijeku (1879.-1887.). Studirao je slavistiku u Beču (1887.-1889.) i romanistiku u Parizu (1889.-1991.) a u doktora filologije promoviran je 1897. godine, na osnovi rada iz 1892. godine, *Prijevodna beletristika u Srba od god. 1777-1847*, u Beču. Bio je dramaturg (1894.-1898. i 1901.-1907.) i intendant Hrvatskog narodnog kazališta (1920.). Zajedno sa Stjepanom Miletićem 1898. utemeljio je zagrebačku glumačku školu. Godine 1907. jedan je od osnivača i prvi upravitelj osječkoga Hrvatskog narodnog kazališta. U Kraljevini SHS bio je pomoćnik ministra nastave Stjepana Radića (1925.-1926.). Od 1909. do 1913. godine bio je član redakcije *Narodnih novina* gdje je uređivao prosvjetnu rubriku i feljton te pisao tekstove o kazalištu i novim knjigama.

U mirovinu je otišao 1927. godine. Umro je u Zagrebu, 1942. godine, i sahranjen je na Mirogoju.

Književno stvaralaštvo
----------------------

U književnosti stekao je velike zasluge ne samo kao raznorodni pisac, nego i organizatorskim sposobnostima i pokretačkim, osobito nakladničkim zamislima. Pisao je feljtone, putopise i književno-povijesne rasprave, a njegov *Branič jezika hrvatskoga* iz 1911. godine važan je doprinos hrvatskom jezičnom purizmu. Od 1913. do 1941. godine, gotovo trideset je godina izdavao *Zabavnu biblioteku* koja je u 603 zelena sveska podarila čitalačkoj publici mnoštvo dotad u nas nepoznatih vrijednih djela. U *Zabavnoj biblioteci* objavio je većinu od četrdesetak knjiga svojih prijevoda.

Djela
-----

* *U vagonu*, Zemun 1894. (pod pseudonimom *Miloje Fruškogorac*)
* *Spomen-knjiga Hrvatskoga zemaljskog kazališta, Zagreb 1895.*
* *Izvori starih kajkavskih drama*, Zagreb, 1901.
* *Značenje Marka Marulića*, Zagreb, 1901.
* *Iz ratničke književnosti hrvatske*, Zagreb, 1902.
* *Život i književni rad Pavla Solarića*, Zagreb, 1902.
* *Pod apsolutizmom. Historija šestoga decenija hrvatske književnosti (1850-1860.)*, Zagreb, 1906.
* *Ženske pjesme (Romance i balade)*, (Ur.) 1909.
* *Branič jezika hrvatskoga*, Zagreb, 1911. (2. izd. Zagreb, 1911. prijetisak 2. izd. Pergamena, Zagreb, 1997.)
* *Ženske pjesme (Pričalice i lakrdije)*, (Ur.) 1914.
* *Od Balkana do Montblanca. Putničke impresije.*, I-II. Zagreb, 1927.
* *Ženske pjesme (Ljubavne pjesme)*, (Ur.) 1914.
* *Šta je šta. Stvarni hrvatski rječnik u slikama. Priredili Iso Velikanović i Nikola Andrić*, Zagreb, 1938. (prijetisak, Zagreb, 2007.)
* *Junačke pjesme (Uskočke i hajdučke pjesme)*, (Ur.) 1939.
* *Junačke pjesme (Historijske, krajiške i uskočke pjesme)*, (Ur.) 1940.
* *Haremske pričalice i bunjevačke groktalice*, (Ur.) 1942.

Priznanja
---------

* 1927.: Prvi počasni građanin Grada Vukovara.

Izvori
------

1. 1 2 3  Nikola Andrić, *Branič jezika hrvatskoga*, prijetisak 2. izd. iz 1911. Pergamena, Zagreb, 1997. ISBN 953-6576-00-7, str. 151.-152.
2. 1 2 3  *Šta je šta...*, Bilješke o autorima Arhivirano 2007-06-11 na Wayback Machine-u, preuzeto 31. srpnja 2012.
3. ↑  Gradska groblja Zagreb - A, preuzeto 31. srpnja 2012.
4. ↑  Gradska knjižnica Vukovar: Parižanin s Vuke u Gradskoj knjižnici Vukovar[*mrtav link*], preuzeto 2. rujna 2013.